A perbeli bizonyítás szabályai

VI. A szakértőkről általában

A szakértő a bizonyítás módjának egyike, a szakértő személye ugyanis bizonyítási eszköz, az általa adott vélemény (szakvélemény) pedig bizonyíték. Szakértő alkalmazására a perben akkor kerülhet sor, ha a jogvita kereteinek meghatározásához, vagy a perben jelentős tény megállapításához különleges szakértelem szükséges, amely szakértelemnek nincs birtokában a bíróság. Szakértő tehát minden olyan kérdés megválaszolására alkalmas, amely valamilyen különleges szakértelmet igényel, így szakértő alkalmazására kerülhet sor például egy ingatlan értékének meghatározásakor. Kivételesen sor kerülhet szakértő alkalmazására a perfelvételi szakban, ha a jogvita kereteinek meghatározása miatt szükséges a szakvéleménye. Szakértő alkalmazása kizárt jogkérdésre nézve, ugyanis a jog ismerete a bíróság feladata.

A bíróságot tájékoztatási kötelezettség terheli a szakértői bizonyítás körében, tehát az anyagi pervezetés körében köteles felhívni a bizonyító felet, hogy meghatározott tény bizonyítása szakértői bizonyítással lehetséges. Szakértői bizonyítást a bíróság a felek indítványa alapján rendelhet el, kivétel a személyi állapotok köre, ahol a bíróság a szakértőt hivatalból is kirendelheti. A szakértői bizonyítási indítványban a bizonyító félnek meg kell jelölnie, hogy mely szakértői bizonyítási formát kívánja a perben alkalmazni.

Szakértő az igazságügyi szakértőkről szóló 2016. évi XXIX. törvényben meghatározott természetes személy lehet, aki az igazságügyi szakértővé válás feltételeit teljesíti. A szakértő a tevékenységét gyakorolhatja magánszemélyként (egyéni vállalkozó) vagy gazdasági társaságon keresztül. A szakértők a szakterületükben felmerülő kérdésekben adhatnak szakvéleményt. Amennyiben egy adott területre nézve nincs bejegyzett igazságügyi szakértő, úgy eseti szakértő alkalmazására is sor kerülhet. A szakértők kizárása vonatkozóan is találunk rendelkezéseket, amelyek a bírák kizárására vonatkozó szabályokkal egyeznek meg azzal, hogy a szakértő gazdasági társaságok vonatkozásában is vannak kizáró tényezők.

A szakértői bizonyításnak a perben három lehetséges módja van: magánszakértő alkalmazása, más eljárásban kirendelt szakértő alkalmazása és a kirendelt szakértő alkalmazása. A különböző szakértői bizonyítások között a bizonyító erő szempontjából nincs különbség. Tekintettel arra, hogy a per mikénti eldöntése a felek érdeke, így a bíróság megfelelő tájékoztatása mellett a bizonyító fél rendelkezési jogával élve választhat a szakértői bizonyítási módok közül, amennyiben a törvény nem írja elő a kirendelt szakértő alkalmazását. A szakértők kötelezettségei: vizsgálódási kötelezettség, véleményadási kötelezettség, megjelenési kötelezettség, igazmondási kötelezettség.

1. Milyen esetben alkalmazandó a szakértői bizonyítás?
2. Mely kérdésben nem lehet szakértőt alkalmazni?
3. Milyen kötelezettségei vannak a szakértőnek?
4. Ki minősül szakértőnek?
5. Milyen módjai vannak a szakértői bizonyításnak?

A tananyag elsajátításához szükséges idő 30 perc.

Jelen tananyag a Szegedi Tudományegyetemen készült az Európai Unió támogatásával. A tananyag elkészítését az EFOP-3.6.2-16-2017-00007 azonosító számú, Az intelligens, fenntartható és inkluzív társadalom fejlesztésének aspektusai: társadalmi, technológiai, innovációs hálózatok a foglalkoztatásban és a digitális gazdaságban című projekt támogatta. A projekt az Európai Unió támogatásával, az Európai Szociális Alap és Magyarország költségvetése társfinanszírozásában valósul meg.